Aerodrom Istanbul

Aerodrom Istanbul (turski: İstanbul Havalimanı) (IATA: ISL, ICAO: LTFM) jest međunarodni aerodrom u turskom Istanbulu. Najnoviji je i jedan od tri međunarodna aerodroma u gradu a nalazi se u Arnavutköyu, distriktu koji se nalazi u evropskom dijelu Istanbula. Prema planiranom kapacitetu aerodrom bi bio najveći na svijetu sa 150 miliona putnika na godišnjem nivou dok bi se u slučaju potrebe kapacitet mogao povećati na 200 miliona putnika. Aerodrom Istanbul je jedan od tri aerodroma (pored aerodroma "Atatürk" i "Sabiha Gökçen") koji opslužuju najveći turski grad Istanbul a planirano je da nakon što aerodrom Istanbul postane potpuno funkcionalan aerodrom Ataturk bude zatvoren za redovne letove pri čemu će njegov IATA kod IST biti dodijeljen aerodromu Istanbul. Historija Potreba za novim aerodromom Aerodrom Atatürk, trenutno glavni aerodrom Istanbula, nalazi se u četvrti Yeşilköy u distriktu Bakırköy i okružen je urbanim dijelom Istanbula. Osim toga, problem zagušenja zračnog prometa iznad Istanbula postaje sve veći problem jer je aerodrom Atatürk jedan od najprometnijih aerodroma u Evropi. Od 2013. godine, aerodrom Atatürk rangiran je među pet najprometnijih aerodroma u Evropi po putničkom prometu. Zbog ograničenog prostora na kojem se nalazi aerodrom ne postoji dovoljno prostora za izgradnju dodatne piste iako postoje potrebe za proširenjem kapaciteta aerodroma. Zbog ograničenog kapaciteta, turska uprava za državne aerodrome ne dozvoljava uvođenje dodatnih letove zbog čega se novi letovi ka i iz Istanbula preusmjeravaju na aerodrom "Sabiha Gökçen" koji je već prevazišao predviđeni kapacitet od 25 miliona putnika na godišnjem nivou jer je tokom 2015. godine zabilježeno 28 miliona putnika a od 2013. stopa rasta broja putnika se kreće oko 20% na godišnjem nivou. U 2015. i 2016. godini ova dva aerodroma u Istanbulu su postigli kapacitet od gotovo 90 miliona putnika odnosno više od 95 miliona putnika u 2017. Primjera radi, šest aerodroma na području Londona opslužuje više od 150 miliona dok tri aerodroma u Parizu opslužuju oko 100 miliona putnika godišnje. Upravo su ove stvari bile i glavni razlozi o planiranju novog istanbulskog aerodroma kapaciteta 150 odnosno 200 miliona putnika. Lokacija i izgradnja Novi aerodrom je izgrađen na raskrsnici puteva za Arnavutköy, Göktürk i Çatalca, sjeverno od centra Istanbula i između obale Crnog mora i gradskih četvrti Yeniköy, Tayakadın i Akpınar. Udaljenost između aerodroma Istanbul i aerodroma Atatürk iznosi oko 35 km. Planirano je da novi aerodrom bude povezan sa nekoliko linija Istanbulskog metroa, jedna sa stanice Gayrettepe na novoj liniji M11, a druga od Halkalija na trasi Marmarayske linije. Reference Vanjski linkovi www.istanbulhavalimani.com/en sajt aerodroma